Imtella' Diċembru 3, 2020 - Aġġornata 3 Ta' Diċembru, 2020 5:37pm Il-kollezzjoni fotografika ta' Charlie Fava li kien wieħed mill-ewwel fotografi ġurnalisti tal-isport ingħatat lill-Arkivji Nazzjonali. Waqt il-preżentazzjoni tal-fuq minn 5,000 ritratt u slides li ttieħdu bejn l-1942 u l-1996, Ray Fava li huwa iben Charlie, qal li l-familja għaddiet il-kollezzjoni biex il-wirt fotografiku jitgawda mill-poplu Malti kollu. Ritratti ta' avvenimenti sportivi, il-ħajja tal-Maltin, flimkien ma' kappelli u fortifikazzjonijiet Maltin huma fost l-eluf ta' ritratti li Charlie Fava ħa tul aktar minn 50 sena, minn żmien il-gwerra sas snin disgħin li ingħaqdu mal-kollezzjoni tal-Arkivji Nazzjonali ta' Malta. Minbarra li hija l-akbar kollezzjoni ta' ritratti, il-mod li bih ittieħdu r-ritratti flimkien ma' reġistru bid-dettalji ta' kull ritratt, jagħmlu l-kollezzjoni waħda rikka dwar il-ħajja f'Malta f'dan il-perjodu. Dr Steve Borg li huwa l-kuratur tal-kollezzjoni ta' 'l fuq minn 2,500 ritratt, qal li din hija kollezzjoni komprensiva, li tinkludi wkoll 'il fuq minn 3,000 slide oħra. "Il-kontenut kien qiegħed jittieħed, f'dak li huwa sportiv, anki jaqbad il-waqt uniku ta' avveniment, filwaqt li dak li kien ritratt sa bini storiku, statiku , kien joqgħod jieħu ħsieb għall-kompożizzjoni tar-ritratt li kien qiegħed jieħu kemm fuq il-35mm fuq it-tertuqa kif ukoll fuq slide." L-aktar ritratti dettaljati huma dawk sportivi, fejn Charlie Fava kien jieħu ritratti kemm qabel jibdew il-logħob kif ukoll waqt il-logħob, u eventwalment kien anki jikteb l-artikli fil-gazzetti tal-Union Press biex imorru mar-ritratti li jkun ħa. Waqt il-preżentazzjoni tar-rittatti lil Arkivju Nazzjonali fir-Rabat, iben is-sur Fava, Ray Fava qal li l-familja għaddiet biex il-kollezzjoni mingħajr ħlas biex titgawda mill-poplu Malti. "Missieri baqa' jispeċjalizza l-iżjed fuq l-isport iż-żgħir, qatt ma kont tarah f'xi logħba tal-premier, ħlief ikun hemm xi final, għax kien jgħidli kulħadd imur il-futbal, imma ħadd ma jmur jara logħba judo, logħba rugby, ħadd ma jmur track and field events li kienu jsiru l-Marsa, u ħafna sport li llum huma stabbilit, l-ewwel ritratti tiegħu ħadhom missieri." L-arkivist Nazzjonali, Dr Charles Farrugia qal li l-pass li jmiss huwa li fost oħrajn ir-ritratti li jinsabu fuq it-tertuqa jinqalbu b'mod diġitali, li permezz tiegħu mistennija joħorġu ritratti li kienu għadhom ma' ġewx żvilupatti. "Il-mod kif beħsibna nżommu din il-kollezzjoni, tajjeb ngħidu li f'din l-okkażjoni qegħdin inniedu kamra apposta bi klima klimatizzata għall-audiovisuals u allura din ser tkun l-ewwel kollezzjoni li tiġi preservat bil-metoodu proprju ta' kif jiġu miżmuma dawn il-kollezzjonijiet u mbagħad ser jibda l-process ta' digitializzajoni tagħha u rabata ta' kull immaġni ma' katalgu elettroniku." Il-Minsitru għall-wirt Nazzjonali il-kultura u l-Gvern Lokali filwaqt li rringrazzja lil familja Fava għall-għotja tagħha, ħeġġeġ lil familji Maltin biex jieħdu eżempju ta' din l-inizjattiva, u jgħaddu kollezjonijiet fotografiċi dwar l-istorja Maltija, biex tiġi preservata fil-kollezzjoni nazzjonali.